IV.
Dôvodová správa
k návrhu nariadenia vlády Slovenskej republiky, ktorým sa ustanovujú podrobnosti o technických požiadavkách na váhy s neautomatickou činnosťou
I. Všeobecná časť
Nutnosť vypracovania novej právnej úpravy v oblasti skúšobníctva a posudzovania zhody váh s neautomatickou činnosťou vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov slobodného obchodovania medzi Slovenskou republikou, Európskou úniou a štátmi Európskej zóny slobodného obchodu, čo je jedným zo základných predpokladov vstupu Slovenska do Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Vytvára podmienky na podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Nariadenie vlády Slovenskej republiky, ktorým sa ustanovujú podrobnosti o technických požiadavkách na váhy s neautomatickou činnosťou spolu s ďalšími všeobecne záväznými predpismi, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality produkcie podľa noriem ISO radu 9000 v rôznych „moduloch“ posudzovania zhody.
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike. Nariadenie vlády na druhej strane vyvíja na výrobcov a dovozcov tlak na vlastné posúdenie zhody vlastností výrobku s predpísanými požiadavkami a vydanie vyhlásenia o zhode.
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách na váhy s neautomatickou činnosťou je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, čo potvrdilo Ministerstvo financií Slovenskej republiky listom č. p. 18710/2001-81 zo dňa 30.10.2001 a nebude mať vplyv na zamestnanosť.
Doložka zlučiteľnosti nariadenia vlády s právom Európskej únie
1) Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2) Názov návrhu nariadenia vlády: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou.
3) V práve Európskej únie je problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou všeobecne riešená smernicou 90/384/ES.
4) Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou patrí medzi prioritné oblasti aproximácie práva obsiahnuté v článku 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej. Problematika zákona o technických požiadavkách na výrobky a o posudzovaní zhody zahŕňa tieto prioritné oblasti aproximácie práva výslovne uvedené v článku 70 Normy a posudzovanie zhody: ochrana zdravia a života ľudí, zvierat a rastlín, ochrana spotrebiteľa, technické predpisy a normy, pričom oblasť elektromagnetickej kompatibility je upresnením požiadavky ochrany zdravia a života ľudí a ochrany spotrebiteľa.
5) Charakteristika právnych noriem Európskej únie, ktorými je upravená problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou:
nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou sa do slovenského právneho poriadku úplne implementuje smernica 90/384/ES
6) Vyjadrenie stupňa kompatibility s právnou normou Európskej únie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou je s dokumentmi Európskej únie plne kompatibilný.
II. Osobitná časť
K čl. I
K bodu 1
Navrhnutá zmena je dôsledkom úpravy § 12 zákona a doplnenia splnomocnenia aj o zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.

K bodu 2
Ide o doplnenie ustanovenia o transponovaní príslušnej smernice do právneho poriadku Slovenskej republiky, aby každému členovi EÚ bolo hneď v úvode jasné, o ktorej smernici pojednáva príslušné nariadenie.
K bodu 3
Upresnenie obmedzenia možnosti požadovania prekladov dokumentácie zo strany orgánov dohľadu na nevyhnutnú mieru a postupne je možné žiadať viac a viac až do úplného prekladu ale len v prípade, ak preložená časť dokumentácie je nedostatočná na overenie miery nebezpečnosti výrobku. Pri posudzovaní je potreba zvážiť primeranosť požiadaviek vo vzťahu k riziku, ktoré výrobok predstavuje.
K bodu 4
Doplnenie nového paragrafu reaguje na snahu Slovenskej republiky o podpis protokolu PECA a s tým súvisiacou úpravou režimu pri vyhlasovaní zhody, vydávaní certifikátu typu a používania značiek zhody potom, čo bude Slovenská republika takouto zmluvou viazaná. Celá úprava teda nadväzuje na krajinu pôvodu výrobku, pričom obsah dokladov ostáva rovnaký.
K bodu 5
Oprava údajov v tabuľke.
K bodu 6
Oprava údajov v tabuľke.
K bodu 7
Oprava údajov v tabuľke.
K bodu 8
Oprava údajov v tabuľke.
K bodu 9
Oprava údajov v tabuľke.
K bodu 10
Oprava údajov v prílohe podľa novely zákona upresnenie prekladu Smernice EÚ.
K bodu 11
Doplnenie prílohy č. 5 vyplýva z nutnosti dodržania ustanovenia § 3 ods. 4 zákona č. 19/2002 Z. z.
K Čl. II
Účinnosť nariadenia sa navrhuje od 1. apríla 2002.